Sakpas-Sake: Vliegtuie, hofsake en R290 miljard | Netwerk24
Deur Elvira Wood 29 Oktober 2018 07:10
Solidariteit-lede betoog teen “rasse-uitsluiting” in Sandton.
As dit nie Eskom is nie, dan is dit die Suid-Afrikaanse Lugdiens wat die tesourie behoorlik grys hare gee en graderingsagentskappe na hul rooi penne laat gryp wanneer hulle na Suid-Afrika se skuld kyk.
Maar wat gemaak met dié lugdiens wat nie miljoene nie, maar miljarde rande skuld het?
1. ‘As ons die SAL moet toemaak, sal ons’
Die kanse raak al hoe groter dat die regering uiteindelik tot sy sinne gaan kom deur die SAL uit sy lyding te verlos en eenvoudig die deure te sluit.
Tito Mboweni, minister van finansies, het Woensdag en Donderdag, sonder dat hy eers daaroor uitgevra is, drie keer die moontlikheid genoem dat die SAL dalk toegemaak sal moet word. Hy het selfs so ver gegaan as om te sê “as ’n voormalige beleggingsbankier” dink hy nie dit gaan moontlik wees om iemand te kry wat sal belangstel om die lugdiens oor te neem nie.
2. KPMG opnuut in die spervuur
Die DA wil hê dat die Onafhanklike Reguleringsraad vir Ouditeure (Irba) KPMG se gedrag oor die afgelope drie jaar moet hersien.
Dit kom nadat dit glo aan die lig gekom het dat KPMG miljoene rande se skenkings aan die ANC gedoen het op versoek van Zweli Mkhize, toe die ANC se tesourier-generaal.
Mkhize is nou minister van samewerkende regering en tradisionele sake.
3. Arbeidshof moet sê oor Sasol-skema
Solidariteit gaan nou die arbeidshof nader nadat Sasol geweier het om bes te gee oor sy personeelaandeelskema Khanyisa.
Dié hofstukke is Donderdag aan Sasol beteken tydens ’n optog van werkers. Die Kommissie vir Versoening, Bemiddeling en Arbitrasie het sedert Januarie probeer om ’n oplossing vir die dispuut te vind, maar het twee weke gelede tou opgegooi.
4.Beleggingskonferensie lewer R290 miljard op
Die internasionale beleggingskonferensie wat Vrydag in Sandton, Johannesburg, gehou is, het beleggings van sowat R miljard vir Suid-Afrika opgelewer.
Dit is volgens pres. Cyril Ramaphosa ’n welkome hupstoot vir die Suid-Afrikaanse ekonomie en kan lei tot duisende nuwe werkgeleenthede in die land.
5. Waarom die ‘s’ in HTTPS so belangrik is
Al ooit gewonder waarom die “s” in HTTPS vooraan ’n webtuiste se adres kwansuis so belangrik is?
Sekerheidskenners waarsku al jare dat internetgebruikers op die uitkyk moet wees vir die ekstra “s” in adresse, of om daarop te let of die adres met die ikoon van ’n klein slot vergesel word.
Statistieke Suid-Afrika maak Dinsdag die jongste syfers oor die finansies van tersiêre instansies bekend.
Raubex (halfjaar), Famous Brands (halfjaar) en Cartrack (halfjaar) is van die maatskappye wat dié week resultate bekend maak.
Discovery hou Donderdag sy Leierskapberaad waar oud pres. Bill Clinton en sy vrou, Hillary, die voormalige Amerikaanse minister van buitelandse sake en presidentskandidaat, sowel as David Cameron, die voormalige Britse premier, toesprake sal lewer.
Meer oor: Solidariteit | Kpmg | Sasol | Suid-Afrikaanse Lugdiens | Cyril Ramapahosa | Tito Mboweni | Beleggingsberaad